
A palóc nyelvjárás archaikus vonásainak bemutatása a magyar nyelv változatainak oktatása során

A dolgozat tematikus tervezésében korábbi TDK-tapasztalatom segédkezett. A nyelvjárási sajátosságok vizsgálatának anyagát ezúttal módszertani alapokra kívánom helyezni, melyben a nyelvváltozatok oktatásának szerepe, a nyelvjárás jelentősége, a területi nyelvváltozat fogalma is kiemelkedik. Korábbi szempontrendszerem bővítésével, egy-egy új lehetőség felhasználásával igyekszem dolgozatomban a nyelvjárással kapcsolatos tanítási egységek újszerű lehetőségeinek feltárását megvalósítani.
A dolgozat első felében a tanterv és a tankönyvek kínálta oktatási lehetőségeket vizsgálom, kiemelve a területi nyelvváltozat fogalmi megközelítéseit. Ezt követően igyekszem középpontba helyezni a módszertani szempontokat. Hogyan valósulhat meg a nyelvjárásokról való ismeretelsajátítás az iskolán kívül?
A dolgozat további részei ezen nézőpont szerint készülnek el. A szakköri munka szépségei, a csoportos tanulás, majd maga a nyelvjáráskutatás tanítása is előtérbe kerül. Nem feledkezhetünk meg az IKT és online eszközök sokszínűségéről sem, illetve az ezek által kínált lehetőségekről. Így valósul meg a dolgozat célkitűzése, mely szerint a nyelvi szinteken való vizsgálódás elősegíti a diákokban a nyelv rendszerszerű szemléletét, ugyanakkor megtanulhatják, hogy maga a nyelvjárás érték, mely megbecsülendő.
Munkámban egy konkrét pedagógiai koncepció megvalósítására törekszem, melynek segítségével bemutatom, hogyan képzelem el a nyelvjárási sajátosságok tanítását egy konkrét nyelvjárás (a palóc) segítségével. Természetesen nem feledkezem meg a didaktikai mozzanatok fontosságának tárgyalásáról sem, így maga a motiváció, illetve a szemléltetés lehetőségeinek vizsgálatát is dolgozatomba fogom építeni.



